2 Samuele 9 | Beibele Inthaneteng | Phetolelo ya Lefase le Lefsa
9 Dafida a re: “Na go na le motho le ge e le ofe yo a šetšego go ba ntlo ya Saulo yo nka mmontšhago botho+ ka baka la Jonathane?”+ 2 Ntlong ya Saulo go be go na le mohlanka yo leina la gagwe e bego e le Tsiba.+ Ba mo iša go Dafida, ke moka kgoši ya re go yena: “Na ke wena Tsiba?” Yena a re: “Ke mohlanka wa gago.” 3 Kgoši ya re: “Na go na le motho le ge e le ofe wa ba ntlo ya Saulo yo nka mmontšhago botho bja Modimo?”+ Tsiba yena a re go kgoši: “Go na le morwa wa Jonathane yo a golofetšego maoto.”+ 4 Kgoši ya re go yena: “O kae?” Tsiba a re go kgoši: “O ntlong ya Makiri+ morwa wa Amiele kua Lodibara.”+ 5 Gateetee Kgoši Dafida a roma baromiwa ba yo mo tšea ntlong ya Makiri morwa wa Amiele kua Lodibara. 6 Ge Mefiboshethe morwa wa Jonathane morwa wa Saulo a fihla go Dafida, gateetee a khunama gomme a wela fase ka sefahlego.+ Dafida a re: “Mefiboshethe!” Yena a re: “Ke nna yo, mohlanka wa gago.” 7 Dafida a re go yena: “O se ke wa boifa ka gobane ke tla go bontšha botho+ ka baka la Jonathane tatago;+ ke tla go nea tšhemo ka moka+ ya Saulo rakgolo’ago gomme wena o tla ja senkgwa tafoleng ya ka ka mehla.”+ 8 A khunama a wela fase a re: “Mohlanka wa gago ke’ng mo o bilego o mo šetša mola a le bjalo ka mpša e hwilego?”+ 9 Kgoši ya bitša mohlanka wa Saulo e lego Tsiba, ya re go yena: “Se sengwe le se sengwe seo e lego sa Saulo gotee le dilo ka moka tša ntlo ya gagwe+ ke di nea setlogolo sa mong wa gago. 10 Wena le barwa ba gago le bahlanka ba gago le mo lemele tšhemo gomme o bune dilo tšohle go yona, e be dijo tša ba lapa la setlogolo sa mong wa gago gomme ba di je; eupša Mefiboshethe setlogolo sa mong wa gago, o tla ja senkgwa tafoleng ya ka ka mehla.”+ Tsiba o be a na le barwa ba lesomehlano le bahlanka ba masomepedi.+ 11 Tsiba a re go kgoši: “Mohlanka wa gago o tla dira ka go dumelelana le tšohle tšeo kgoši mong wa ka a di laelago mohlanka wa gagwe; Mefiboshethe+ yena o tla ja tafoleng ya ka* go etša barwa ba kgoši.” 12 Mefiboshethe o be a na le morwa yo monyenyane yo leina la gagwe e bego e le Mikha+ gomme ka moka bao ba bego ba dula ntlong ya Tsiba e be e le bahlanka ba Mefiboshethe. 13 Mefiboshethe o be a dula Jerusalema ka gobane ka mehla o be a jela tafoleng ya kgoši;+ o be a golofetše maoto.+
“Dingwalwa tše dingwe di re ‘tafola ya Dafida,’ ‘tafola ya kgoši.’ Ba bangwe ba šišinya gore mantšu ao a rego ‘tafola ya ka’ a swanetše go balega ka gore ‘tafola ya Dafida’; tsela e nngwe e ka ba ya gore Tsiba a ka ba a be a boeletša mantšu ao a boletšwego ke Dafida.”